Pesem Evrovizije 2011
Pesem Evrovizije 2011 je bila 56. evrovizijska prireditev zapovrstjo, ki je potekala 10., 12. in 14. maja 2011 v Düsseldorfu (Nemčija). Tudi tokrat je bilo tekmovanje razdeljeno na dva polfinalna večera in finalni večer. Po že določenih pravilih je v finalnem večeru nastopilo 20 najbolje uvrščenih držav iz polfinalnih večerov ter 5 držav, t. i. "velikih 5"; to so: Nemčija, Velika Britanija, Španija, Francija in Italija. Vseh nastopajočih držav je bilo 43, ravno toliko jih je nastopilo tudi leta 2008. Na tekmovanje so se vračali Avstrija, Italija, San Marino in Madžarska. Nobena država ni nastopila prvič. Od 39 držav, ki so nastopale v letu 2010, ni odstopila niti ena država. Črna gora se je sprva prijavila na tekmovanje, a je 23. decembra 2010 odstopila zaradi finančnih razlogov.